Хабзэ зэрыхуэхъуам тету, УФ-м и Президент Путин Владимир мэлыжьыхьым и 17-м жэуап яритащ цIыхухэр зыщIэупщIахэм.
ЯпэщIыкIэ хъыбарегъащIэ IэнатIэхэм Путин Владимир зэрызыхуагъазэ упщIэхэр ятхыу щIадзащ. Зы тхьэмахуэ зэхуакум упщIэ мелуанитIым щIигъу къыкъуэкIащ — зы дакъикъэм мин 17,5-рэ хуэзэу. Абыхэм къызэрагъэлъагъуэщи, куэдым я гуапэщ зэгуэр емыгупсысауэ гуагъэкIауэ щыта Кърымыр Урысейм къызэрыхагъэхьэжар. ЗэрыгурыIуэгъуэщи, ди къэралым и цIыхухэр тогузэвыхь Украинэм и къуэкIыпIэ лъэныкъуэхэм щекIуэкI Iуэхухэм. Апхуэдэ дыдэу урысейхэр егъэпIейтей ЖКХ-м, псэуныгъэм егъэщIылIа нэгъуэщI Iуэхухэм.
Кърымым ехьэлIа Iуэхухэм я гугъу щищIым, УФ-м и Президентым къыхигъэщхьэхукIащ «илъэс куэдкIэ ягъэтIыгъуа мурад» гуэри зэрыщымыIар.
— Урысыбзэрыпсалъэхэр шынагъуэ зэрыхэхуар белджылыт. Аращ Кърымым и цIыхухэм Урысейм зыкъыхуагъэзэн хуей щIэхъуар. Сэ ипэIуэкIэ жысIащ Урысейм Кърымым егъэщIылIауэ зэрыпхъуэныгъэ мурад гуэри зэримыIар икIи зэримыIэр. Дэ дызыхуеяр иджырей щытыкIэм тещIыхьауэ Украинэм тэмэму икIи зэпIэзэрыту дыдэгъуэгурыкIуэнырт. Дауи, Украинэм щыщ урысыбзэрыпсалъэхэр дамыкъузэу, хэутэн ямыщIу щытмэ. АрщхьэкIэ апхуэдэ шынагъуэ къыкъуэкIа иужь, Кърымым и цIыхухэм жаIэу хуежьащ щхьэхуэ защIыну зэрыхуейр. ИтIанэщ абыхэм я мурадыр ядэтIыгъыным дыщытегушхуар.
УФ-м и Президентым къыхигъэщхьэхукIащ Украинэм мы зэманым щызэфIэувэ щытыкIэр зэфIэзыхын хуейр «ещанэ къэралхэр» (Урысеймрэ США-мрэ — ред.) зэрымыарар.
— Мы Iуэхур зи пщэ къыдэхуэр езы Украинэм и политикэ гуп зэмылIэужьыгъуэхэрщ, — къыхигъэщхьэхукIащ Путин Владимир.
Дауи, мы Iуэхур хьэгъэщагъэ мурадхэмкIэ къэзыгъэсэбэпыну хущIэкъухэри къыкъуэкIащ. Псалъэм и хьэтыркIэ, Урысейм и щIыналъэ зэмылIэужьыгъуэхэм щыжаIэу ирагъэжьащ егъэджакIуэ, дохутыр хуэдэ бюджет лэжьакIуэхэм я улахуэхэр процент 20-кIэ ягъэмэщIэну, Кърымым дэIэпыкъуным куэд зэрытекIуэдэнум къыхэкIыу. «Псоми зэхахыу жызоIэ апхуэдэ унафэ зэрыщымыIэр», — къыхигъэбелджылыкIащ Путин Владимир.
ИужькIэ псалъэмакъыр хуэкIуащ нэгъуэщI Iуэхухэм. Къэбгъэлъагъуэмэ, Журт автоном областым щыпсэухэм къэралым и цIыху псоми фIыщIэ ин хуащIащ псыдзэм пэщIэтыным, абы и Iэужьхэр гъэкIуэдыным я лъэныкъуэкIэ хуабжьу зэрадэIэпыкъуам къыхэкIыу.
ЦIыху куэд зэгуегъэп ЖКХ-м и Iуэхутхьэбзэхэм я уасэхэм зэпымыууэ зэрыхагъахъуэм. Псом хуэмыдэу бампIэгъуэр «Iуэхур зезыхьэ компание» къэунэхуахэрщ. Путин Владимир жиIащ мы гъэм ягъэува хабзэм ипкъ иткIэ апхуэдэ компаниехэр лицензэншэу лажьэ зэрымыхъунур. А лицензэхэр зыхуэфащэхэм мы гъэм ирату щIадзэнущ.
НэгъуэщI гукъеуэхэри щыIэщ. Къэтщтэнщи, Самарэ областым гъавэм и уасэхэр щохуэх, арщхьэкIэ щIакхъуэр нэхъ лъапIэ щохъу. Сыт ар къызыхэкIыр? Путин Владимир ягуригъэIуащ: «Псори зытещIыхьар нэгъуэщI къэралхэм яхудиIэ энергетикэ, транспорт зэпыщIэныгъэхэрщ». Апхуэдэу щIигъужащ, дзэр фIыуэ илъагъуми, мэкъумэш IэнатIэр сыт щыгъуи япэ иригъэщу къызэрекIуэкIыр.
Мы зэманым къуажэ сымаджэщхэр зэхуащIыж. Ар жылэ пхыдзахэм щыпсэухэм я дежкIэ хуабжьу шынагъуэщ.
УФ-м и Президентым апхуэдэ упщIэхэми жэуап иритащ.
Путин Владимир и псалъэр иухащ Хэкур фIыуэ лъагъуным, абы хуэпэжыным цIыхухэр хуиущийуэ.
Шал Мухьэмэд.
